钦定古今图书集成/明伦汇编/闺媛典/第341卷 > 谯国夫人洗氏
## 钦定古今图书集成/明伦汇编/闺媛典/第341卷 > 谯国夫人洗氏

按《隋书列女传》：“谯国夫人者，高凉洗氏女也。世为南
越首领，跨据山洞，部落十馀万家。夫人幼贤明，多筹
略，在父母家抚循部众，能行军用师，压服诸越，每劝
亲族为善，由是信义结于本乡。越人之俗，好相攻击。
夫人兄南梁州刺史挺，恃其富强，侵掠傍郡，岭表苦
之。夫人多所规谏，由是怨隙止息。海南、儋耳归附者”
千馀洞。梁大同初，罗州刺史马融闻夫人有志行，为
其子高凉太守宝聘以为妻。融本北燕苗裔，初，冯弘
之投高丽也，遣融大父业以三百人浮海归宋，因留
于新会。自业及融，三世为守牧，他乡羁旅，号令不行。
至是，夫人诫约本宗，使从民礼，每共宝参决词讼，首
领有犯法者，虽是亲族，无所舍纵。自此政令有序，人
莫敢违遇。侯景反，广州都督萧勃征兵援台，高州刺
史李迁仕据大皋口，遣召宝。宝欲往，夫人止之曰：“刺
史无故不合召太守，必欲诈君，共为反耳。”宝曰：“何以
知之？”夫人曰：“刺史被召援台乃称有疾，铸兵聚众而
后唤君。今者若往，必留质追君兵众，此意可见。愿且
无行，以观其势。”数日，迁仕果反，遣主帅杜平虏率兵
入灨石。宝知之，遽告夫人曰：“平虏，骁将也，领兵入《灨
石》，即与官兵相拒，势未得还。迁仕在州，无能为也。若
君自往，必有战斗。宜遣使诈之，卑辞厚礼，云身未敢
出，欲遣妇往参，彼闻之喜，必无防虑。于是我将千馀
人，步担杂物，唱言输赕，得至栅下，贼必可图。”宝从之。
迁仕果大喜，觇夫人。众皆担物，不设备。夫人击之，大
捷，迁仕遂走保于宁都。夫人总兵与长城侯陈霸先
会于灨石，还谓宝曰：“陈都督大可畏，极得众心。我观
此人，必能平贼，君宜厚资之。”及宝卒，岭表大乱，夫人
怀集百越，数州晏然。至陈永定二年，其子仆年九岁，
遣帅诸首领朝于丹阳，起家拜阳春郡守。后广州刺
史欧阳纥谋反，召仆至高安，诱与为乱。仆遣使归告
夫人，夫人曰：“我为忠贞，经今两代，不能惜汝，辄负国
家。”遂发兵拒境，帅百越酋长迎章昭达。内外逼之，纥
徒溃散。仆以夫人之功，封信都侯，加平越中郎将，转
石龙太守。诏使持节册夫人为中郎将、石龙太夫人，
赉绣幰油络驷马，安车一乘，给鼓吹一部，并麾幢旌
节。其卤簿一如刺史之仪。至德中，仆卒。后遇陈国亡，
岭南未有所附，数郡共奉夫人号为“圣母”，保境安民。
高祖遣总管韦洸安抚岭外，陈将徐璒以南康拒守，
洸至岭下，逡巡不敢进。初，夫人以扶南犀杖献于陈
主，至此，晋王广遣陈主遗夫人书，谕以国亡，令其归
化，并以犀杖及兵符为信。夫人见杖，验知陈亡，集首

几，番禺人王仲宣反，首领皆应之，围洸于州城，进兵
屯衡岭。夫人遣孙暄帅师救洸，暄与逆党陈佛智素
相友善，故迟留不进。夫人知之，大怒，遣使执暄，系于
州狱。又遣孙盎出讨佛智，战克，斩之。进兵至南海，与
鹿愿军会，共败仲宣。夫人亲被甲，乘介马，张锦伞，领
彀骑卫。诏使裴矩巡抚诸州，其苍梧首领陈坦、冈州
冯岑翁、梁化邓马头、滕州李光略、罗州庞靖等，皆来
参谒，还令统其部落，岭表遂定。高祖异之，拜盎为高
州刺史，仍赦出暄，拜罗州刺史。追赠宝为广州总管、
谯国公，册夫人为谯国夫人。以宋康邑回授仆妾洗
氏，仍开谯国夫人幕府，置长史以下官属，给印章，听
发部落六州兵马，若有机急，便宜行事。降《敕书》曰：“朕
抚育苍生，情均父母，欲使率土清净，兆庶安乐。而王
仲宣等辄相聚结，扰乱彼民，所以遣往诛翦，为百姓
除害。夫人情在奉国，深识正理，遂令孙盎斩获佛智，
竟破群贼，甚有大功。今赐夫人物五千段，暄不进愆，
诚合罪责，以夫人立此诚效，故特原免。夫人宜训导
子孙，敦崇礼教，遵奉朝化，以副朕心。”皇后以首饰及
晏服一袭赐之，夫人并盛于金箧，并梁、陈赐物，各藏
于一库。每岁时大会，皆陈于庭，以示子孙，曰：“汝等宜
尽赤心以向天子。我事三代主，唯用一好心。今赐物
俱存，此忠孝之报也。愿汝皆思念之。”时番州总管赵
讷贪虐，诸俚獠多有亡叛。夫人遣长史张融上封事，
论安抚之宜，并言讷罪状，不可以招怀远人。上遣推
讷，得其赃贿，竟致于法。降敕委夫人招慰亡叛。夫人
亲载诏书，自称使者，历十馀州，宣述上意，谕诸俚獠，
所至皆降。高祖嘉之，赐夫人临振县汤邑、沐邑一千
五百户，赠仆为崖州总管、平原郡公。仁寿初，卒，赙物
一千段，谥为“诚敬夫人。”